དེ་ཡང་མཁས་མཆོག་འདི་ཉིད་ནི་སྐར་ཚོགས་བྱེ་བའི་དབུས་ན་མངོན་པར་འཕགས་ཤིང་འོད་སྟོང་འཕྲོ་བའི་རྒྱུ་སྐར་བདག་པོ་ལྟར་མཁས་གྲུབ་གཉིས་ལྡན་གྱི་སྐྱེས་མཆོག་བསམ་གྱིས་མི་ཁྱབ་པའི་སྐྱེས་བུ་ཁྱད་པར་ཅན་ཞིག་ཏུ་ངོས་འཛིན་བྱས་ཀྱང་འུད་བརྗོད་ཀྱི་གཏམ་དུ་ཐལ་བའི་སྐྱོན་ག་ལ་མཆིས།རྒྱུ་མཚན་ནི།ཁོང་ནི་ཐུན་མོང་བཅུ་ཕྲག་རིག་པའི་གནས་ཐམས་ཅད་ལ་མ་རྨོངས་ཤིང་བྱང་ཆུབ་པ་ཙམ་དུ་མིན་པར།སྨན་དཔྱད་དང་རྩིས་རིག་བརྡ་སྤྲོད་སོགས་རིག་པའི་གནས་ཕལ་ཆེ་བ་ལ་འགྲེལ་མ་མཛད་པ་མེད།ཁྱད་པར་དུ་གཡུང་དྲུང་བོན་ལུགས་ལྟ་བུར་བསམ་ན།བཀའ་བརྟེན་འགྱུར་གྱི་དཀར་ཆག་དང་བསྟན་པ་དར་ནུབ་སོགས་བསྟན་འབྱུང་དང་བསྟན་རྩིས།ཆོ་ག་ཕྱག་ལེན་གྱི་ཕྱག་བཞེས་དང་ཟིན་རིས་སོགས་ཕལ་ཆེ་བ་ཁོང་གིས་མཛད་པ་ཤ་སྟག་ཏུ་སྣང་བར་མ་ཟད།ཐུན་མོང་སྡུད་གྲྭ་ནས་བཟུང་སྟེ་ཁམས་བརྒྱད་ལས་སོགས་རྒྱ་ཆེ་བའི་གཞུང་དོན་རྣམས་ལ་འགྲེལ་བ་བསམ་གྱིས་མི་ཁྱབ་པར་མཛད་པ་དགད་སྐབས་གཡུང་དྲུང་བོན་གྱི་གདན་ས་ཁག་གི་བཤད་སྒྲུབ་སློབ་གཉེར་བ་རྣམས་ཀྱིས་སྦྱོང་བྱའི་ཡིག་ཆ་གཙོ་བོའི་ནང་ཚན་ཞིག་ཏུ་གྱུར་ཡོད།ཁོང་གིས་མཛད་པའི་བསྟན་འབྱུང་ལོ་རྒྱུས་དག་ཀྱང་ཕྱིས་བྱུང་བོན་ལ་ཞིབ་འཇུག་བྱེད་མི་དག་གིས་ཁུངས་བཙུན་ལ་ལོ་རྒྱུས་ཀྱི་ཚད་འཛིན་པར་འོས་པ་ཞིག་ཏུ་ངོས་འཛིན་ཞུ་བཞིན་པ་ཡིན།དེས་ན་རྣམ་ཐར་འདི་བཞིན་པར་བསྐྲུན་བྱེད་དགོས་པའི་རྒྱུ་མཚན་གཙོ་བོ་ནི།མ་དཔེ་གཅིག་ལས་མེད་པའི་དཔེ་དཀོན་གྱི་རྣམ་ཐར་གལ་ཆེ་བ་ཞིག་ཡིན་པས་དང་།གཞན་ཡང་ཁྱད་པར་དུ་འཕགས་པའི་སྐྱེས་ཆེན་དམ་པ་རྣམས་ཀྱི་རྣམ་པར་ཐར་པ་དག་ཡི་གེ་རིས་སུ་བཀོད་པའི་དགོས་པ་ནི།ཕྱི་རབས་རྗེས་འཇུག་པ་རྣམས་ཐར་པ་བྱང་ཆུབ་བསྒྲུབ་པ་ལ་དཀའ་སྤྱད་འབད་བརྩོན་ཇི་ལྟར་བྱ་དགོས་མིན་གྱི་མིག་དཔེ་ཡར་འདྲེན་བྱེད་པའི་དཔེ་སྟོན་བླ་ན་མེད་པ་ཞིག་ཡིན་པར་གསུངས་པས་ནའོ།དེ་ཡང་རྣམ་ཐར་ཞེས་པ་ནི་གང་ཟག་གང་དང་གང་ཞིག་གི་ངོ་མཚར་ཆེ་བའི་མཛད་བྱས་རྣམས་རྩལ་དུ་བཏོན་ནས་བྲིས་པ་ཞིག་དང་།བྱེ་བྲག་ཏུ་སྐྱེས་ཆེན་དམ་པ་རྣམས་ཀྱི་རྣམ་ཐར་ནི་གང་གི་ཕྱི་ནང་གསང་གསུམ་གྱི་མཛད་པ་རླབས་ཆེ་བ་རྣམས་ཚིག་སྦྱོར་སྡེབ་ལེགས་ཀྱི་སྒོ་ནས་ཕྱིས་རབས་རྗེས་འཇུག་རྣམས་ཀྱི་དད་པའི་ངེས་ཤེས་སྐྱེད་ཅིང་དྭངས་བ་འདྲེན་པར་ནུས་པའི་རྣམ་ཐར་རམ་ལོ་རྒྱུས་ཤིག་ཡིན།དེ་ཡང་ཀུན་མཁྱེན་ཤར་རྫ་བས།ལར་ནི་རྣམ་པར་ཐར་པ་ཞེས།རབ་ཀྱིས་སྟོང་ཉིད་སྙིང་རྗེའི་སྒོས།སྲིད་དང་ཞི་བར་མི་གནས་པས།མཐའ་གཉིས་ལས་ནི་རྣམ་པར་གྲོལ།འབྲིང་གིས་ངེས་པར་འབྱུང་བའི་བློས།འཁོར་བའི་གྲོང་ལས་རྣམ་པར་ཐར།དེ་ཡི་ལོ་རྒྱུས་བཤད་པ་དང།ཐ་མས་དད་པ་རྣམ་དག་གིས།ངན་འགྲོའི་གནས་ལས་ཐར་པའི་ཚུལ།དེ་དག་དེ་ཡི་བཤད་བྱ་ཡིན།ཞེས་གསུངས་པ་ལྟར་རོ།།རྣམ་ཐར་ལའང་རང་གི་ལོ་རྒྱུས་རང་ཉིད་ཀྱིས་བྲིས་པའི་རང་རྣམ་ཞེས་པ་དང།རྗེས་འཇུག་གང་ཟག་གཞན་གྱིས་བྲིས་པའི་རྣམ་ཐར་ཞེས་གཉིས་སུ་ཡོད།འོན་ཀྱང་རྗེས་འཇུག་གིས་བླ་མའི་རྣམ་ཐར་བྲིས་པ་ཕལ་ཆེ་བ་ངོ་མཚར་ཕུལ་བྱུང་དང་རབ་བཏགས་ཀྱི་བསྟོད་པས་བརྒྱན་ཏེ་ལོ་རྒྱུས་དངོས་ཇི་ལྟར་ཡིན་མིན་ལ་མི་རྣམས་ཡིད་ཆེས་དཀའ་བའི་གནས་སུ་གྱུར་པའང་མང་དུ་ཡོད།དཔེར་ན་བོད་ཀྱི་བཙན་པོ་དང་སྔར་བྱོན་གྱི་མཁས་གྲུབ་དག་གི་ལོ་རྒྱུས་ཕལ་ཆེ་བ་རྣམས་དངོས་གཙོ་སྨྲ་བའི་མཁས་པ་དག་གིས་ཡིད་ཆེས་ཚད་འཛིན་འཕེར་བའི་ལོ་རྒྱུས་དངོས་སུ་ཁས་ལེན་མི་བྱེད་པའི་གནད་དོན་ཀྱང་དེ་ལྟ་བུར་ཐུག་ཡོད།